BESLUTNING(1)

om rom

Den Paritetiske Forsamling AVS-EU,

- forsamlet i Nassau (Bahamas) den 11.- 14. oktober 1999.

A. der genbekræfter sin beslutning om rom, som blev vedtaget under den 28. samling i Strasbourg (Frankrig) den 29. marts- 1. april 1999,

B. der minder om den beslutning om rom, der blev vedtaget på AVS-Ministerrådets 69. møde i Bruxelles (Belgien) den 26.- 28. juli 1999,

C. der henviser til, at et af Lomé IV-konventionens mål for samhandelen er at fremme handelen mellem AVS og Fællesskabet samt til, at bestemmelserne i protokol nr. 6 om toldfri indførsel af AVS-rom til EU-markedet havde til formål at sikre AVS-udviklingslandene en andel af rommarkedet, der står i forhold til deres behov for økonomisk udvikling,

D. der henviser til, hvor vigtig eksporten af rom til EU er for de romproducerende AVS-staters økonomier, samt til, at romindustrien i høj grad medvirker til indtjening af udenlandsk valuta og beskæftigelse og dermed til den socioøkonomiske udvikling og den politiske stabilitet i de pågældende stater,

E. der henviser til, at aftalen om "lys spiritus", der blev vedtaget på den første WTO-ministerkonference, og det efterfølgende memorandum mellem EU og USA af marts 1997 om ophævelse af told på visse alkoholiske drikkevarer, har undermineret AVS-præferencerne inden for handelen med rom og udsat AVS-producenterne for konkurrence fra subsidierede tredjelandsleverandører,

F. der minder om erklæringen af 24. marts 1997 fra Rådet og Kommissionen for Den Europæiske Union om, at memorandummet mellem EU og USA ikke på nogen måde vil ændre de adgangsbetingelser, som AVS-romeksporten nyder godt af til Fællesskabets marked inden for Lomé-konventionens rammer, og ikke vil få indvirkning på den fremtidige ordning efter konventionens udløb i 2000,

G. der henviser til den konkurrence, som AVS-rom udsættes for fra andre produkter, der markedsføres som rom, samt til de betydelige investeringer der er foretaget til udvikling og markedsføring af AVS-rom inden for de begrænsninger, der følger af kvotasystemet, som i høj grad har begrænset handelen til uaftappet rom med en lille fortjenstmargen,

H. der konstaterer, at det vil blive nødvendigt for AVS at gennemføre en omfattende salgsfremmende kampagne for at udvikle et marked for mærkerom af højere kvalitet for således at begrænse deres afhængighed af handelsrom, og som erkender, at denne proces vil kræve en længere periode, så det sikres, at de bliver konkurrencedygtige over for rom fra andre regioner på et toldfrit marked,

I. der henviser til det forslag indeholdende en opstilling over AVS-romindustriens behov i perioden efter Lomé IV, som AVS har fremsat,

1. opfordrer Fællesskabet og medlemsstaterne til:

i. fuldt ud at opfylde deres forpligtelser i protokol nr. 6 om rom i den IV. Lomé-konvention og at forlænge præferencerne ud over 2000 for at give AVS-landene mulighed for at udvikle deres traditionelle handelsstrømme med EU til deres fulde potentiale;

ii. at sikre, at adgangsbetingelserne for AVS-romeksporten, som det erklæres i erklæringen fra Rådet og Kommissionen af 24. marts 1997, der blev afgivet på baggrund af memorandummet mellem EU og USA, ikke påvirkes negativt, og at AVS-landenes konkurrencestilling på markedet opretholdes;

iii. at pristalsregulere prisfastsættelsesmekanismen i memorandummet mellem EU og USA og opretholde det nuværende toldniveau for lavpris rom fra lande uden for AVS, som det kræves i memorandummet for således at sikre AVS mod illoyal konkurrence fra tredjelandsleverandører;

iv. at genbehandle AVS-forslaget om rom og sikre, at der inden år 2000 indgås aftaler om en videreførelse af AVS-præferencerne, og at der stilles tilstrækkelige midler til rådighed som støtte til markedsføring for at bistå AVS med salgsfremme og ekspansion på Fællesskabets marked;

v. at opretholde en streng håndhævelse uden fravigelser fra EU-regler, der begrænser den kommercielle brug af udtrykket "rom" som beskrevet i artikel 4 i Rådets forordning (EF) nr. 1576/89;

vi. fuldt ud at støtte det pm, som Europa-Parlamentet foreslår, der skal opføres på en budgetpost til finansiering af fremtidige foranstaltninger til fremme af AVS-eksportørernes konkurrenceevne;

2. pålægger sine formænd at sende denne beslutning til AVS-EU-Rådet og Kommissionen.

(1) Vedtaget af Den Paritetiske Forsamling AVS-EU den 14. oktober 1999 i Nassau (Bahamas).